ระเบียบกรุงเทพมหานครว่าด้วยการพักอาศัยในอาคารสงเคราะห์ข้าราชการและลูกจ้างประจำของกรุงเทพมหานครและการใช้จ่ายเงินบำรุงอาคารสงเคราะห์ (ฉบับที่ 3) พ.ศ. 2556
ระเบียบกรุงเทพมหานคร
ระเบียบกรุงเทพมหานคร
ว่าด้วยการพักอาศัยในอาคารสงเคราะห์ข้าราชการและลูกจ้างประจำของกรุงเทพมหานคร
และการใช้จ่ายเงินบำรุงอาคารสงเคราะห์
(ฉบับที่ ๓)
พ.ศ. ๒๕๕๖
 

โดยที่เป็นการสมควรแก้ไขเพิ่มเติมระเบียบกรุงเทพมหานครว่าด้วยการพักอาศัยในอาคารสงเคราะห์ข้าราชการและลูกจ้างประจำของกรุงเทพมหานครและการใช้จ่ายเงินบำรุงอาคารสงเคราะห์
ให้เหมาะสมยิ่งขึ้น

อาศัยอำนาจตามความในมาตรา
๔๙ แห่งพระราชบัญญัติระเบียบบริหารราชการกรุงเทพมหานคร พ.ศ. ๒๕๒๘ และข้อ ๒๑
แห่งข้อบัญญัติกรุงเทพมหานคร เรื่อง วิธีการงบประมาณ พ.ศ. ๒๕๒๙ ซึ่งแก้ไขเพิ่มเติมโดยข้อบัญญัติกรุงเทพมหานคร
เรื่อง วิธีการงบประมาณ (ฉบับที่ ๔) พ.ศ. ๒๕๕๕
ผู้ว่าราชการกรุงเทพมหานครจึงกำหนดระเบียบขึ้นไว้ ดังต่อไปนี้

ข้อ
๑ ระเบียบนี้เรียกว่า ระเบียบกรุงเทพมหานครว่าด้วยการพักอาศัยในอาคารสงเคราะห์ข้าราชการและลูกจ้างประจำของกรุงเทพมหานครและการใช้จ่ายเงินบำรุงอาคารสงเคราะห์
(ฉบับที่ ๓) พ.ศ. ๒๕๕๖

ข้อ
๒[๑]
ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓ ให้ยกเลิกความใน (๒) ของข้อ ๗
แห่งระเบียบกรุงเทพมหานครว่าด้วยการพักอาศัยในอาคารสงเคราะห์ข้าราชการและลูกจ้างประจำของกรุงเทพมหานครและการใช้จ่ายเงินบำรุงอาคารสงเคราะห์
พ.ศ. ๒๕๓๘ และให้ใช้ความต่อไปนี้แทน
(๒) กรณีเป็นข้าราชการกรุงเทพมหานครสามัญ
ต้องเป็นผู้ดำรงตำแหน่งประเภททั่วไปไม่เกินระดับชำนาญงาน ตำแหน่งประเภทวิชาการ
ไม่เกินระดับชำนาญการ กรณีเป็นข้าราชการครูและบุคลากรทางการศึกษากรุงเทพมหานคร
ต้องเป็นผู้ดำรงตำแหน่งที่มีวิทยฐานะไม่เกินชำนาญการ
สำหรับลูกจ้างประจำต้องเป็นผู้มีอัตราค่าจ้างไม่เกินค่ากลางระหว่างเงินเดือนขั้นต่ำขั้นสูงของข้าราชการตำแหน่งประเภททั่วไป
ระดับชำนาญงาน

ข้อ
๔ ให้ยกเลิกความในข้อ ๑๗ แห่งระเบียบกรุงเทพมหานครว่าด้วยการพักอาศัยในอาคารสงเคราะห์ข้าราชการและลูกจ้างประจำของกรุงเทพมหานครและการใช้จ่ายเงินบำรุงอาคารสงเคราะห์
พ.ศ. ๒๕๓๘
ซึ่งแก้ไขเพิ่มเติมโดยระเบียบกรุงเทพมหานครว่าด้วยการพักอาศัยในอาคารสงเคราะห์ข้าราชการและลูกจ้างประจำของกรุงเทพมหานครและการใช้จ่ายเงินบำรุงอาคารสงเคราะห์
(ฉบับที่ ๒) พ.ศ. ๒๕๕๔ และให้ใช้ความต่อไปนี้แทน
ข้อ ๑๗
การสั่งก่อหนี้หรือสั่งจ่ายเงินบำรุงอาคารสงเคราะห์ครั้งหนึ่งให้เป็นอำนาจของผู้ดำรงตำแหน่งและภายในวงเงิน
ดังต่อไปนี้
(๑) ผู้อำนวยการกองการเจ้าหน้าที่ ไม่เกิน
๑๐๐,๐๐๐ บาท
สำนักปลัดกรุงเทพมหานคร
(๒) ปลัดกรุงเทพมหานครหรือรองปลัดกรุงเทพมหานคร ไม่จำกัดวงเงิน
ที่ปลัดกรุงเทพมหานครมอบหมาย
การสั่งจ่ายเงินจากธนาคารหรือสถาบันการเงินให้ประธานกรรมการหรือรองประธานกรรมการอาคารสงเคราะห์ข้าราชการและลูกจ้างประจำของกรุงเทพมหานครกับกรรมการและเลขานุการหรือกรรมการและผู้ช่วยเลขานุการของคณะกรรมการอาคารสงเคราะห์ข้าราชการและลูกจ้างประจำของกรุงเทพมหานครร่วมกันลงนามในเช็คสั่งจ่ายเงินหรือใบถอนเงิน


ประกาศ ณ วันที่ ๒๘
สิงหาคม พ.ศ. ๒๕๕๖
หม่อมราชวงศ์สุขุมพันธุ์ บริพัตร
ผู้ว่าราชการกรุงเทพมหานคร










ปริยานุช/ผู้จัดทำ
๑๘ ตุลาคม ๒๕๕๖

โชติกานต์/ผู้ตรวจ
๒๔ ตุลาคม ๒๕๕๖








[๑] ราชกิจจานุเบกษา
เล่ม ๑๓๐/ตอนพิเศษ ๑๓๗ ง/หน้า ๑๐/๑๗ ตุลาคม ๒๕๕๖